text: Overskud i stedet for omkostninger
  05 maj 2010 kl. 07.32
  De strejkende hos Carlsberg giver ikke meget for ledelsens udmeldinger om manglende effektivitet. Carlsberg havde milliardoverskud sidste år, lyder det.
  Ølkasserne står stadig stille hos Carlsberg i Fredericia. Medarbejderen fortsatte onsdag morgen deres arbejdsnedlæggelse, siger fællestillidsmand Hans Andersen.
   
  - Vi skal mødes her til formiddag og diskutere, om vi eventuelt kan begynde at tale med ledelsen igen og i givet fald, hvornår og hvordan vi får genoptaget arbejdet, siger Hans Andersen.
  
  Forskellige opfattelse
  Ledelsen har spillet ud med et rundt nul til de lokale lønforhandlinger og vil effektivisere bryggeriet i Fredericia. Men medarbejderne giver ikke meget for ledelsens udmeldinger, set i lyset af det store overskud i koncernen sidste år.
   
  - Ledelsen vil hele tiden diskutere omkostninger - vi vil hellere diskutere overskud. Så vi har en lidt forskellig opfattelse af tingene, siger Hans Andersen.
   
  Trods den verdensomspændende økonomiske krise fik Carlsberg sidste år et overskud på 9,4 milliarder kroner.
   
  Det er 500 ansatte i produktionen og på lageret på Carlsberg i Fredericia, som har nedlagt arbejdet.
  